Dôvodová správa

A.	Všeobecná časť
Návrh  zákona, ktorým sa mení a dopĺňa zákon č. 235/1998 Z. z. o príspevku pri narodení dieťaťa, o príspevku rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá a ktorým sa menia ďalšie zákony v znení neskorších predpisov  zavádza  príplatok k príspevku  pri narodení dieťaťa za účelom  zmiernenia  počiatočných výdavkov rodiny, súvisiacich s narodením prvého dieťaťa. V tejto súvislosti  určuje okruh osôb oprávnených na uplatnenie  príplatku k príspevku, ako  aj  podmienky nároku na  navrhovaný príplatok. 
Za oprávnenú osobu  na uplatnenie nároku na príplatok k príspevku sa navrhuje matka, ktorá porodila prvé dieťa, ktoré sa dožilo  28 dní alebo v určených prípadoch otec dieťaťa.
Návrh zákona predpokladá, že príplatok k príspevku  bude možné oprávnenej osobe poskytnúť  len v prípade, ak jej vznikne nárok na príspevok pri narodení dieťaťa a ak sa prvonarodené dieťa  dožije  28 dní. Navrhuje sa  poskytnúť príplatok  k príspevku  pri narodení prvého dieťaťa aj maloletej matke, ktorá má v súlade so zákonom o rodine  súdom priznané rodičovské práva a povinnosti. 
V posledných rokoch sa zvyšuje počet detí narodených mimo územia Slovenskej republiky rodičom, ktorí sa dlhodobo zdržujú v cudzine. Vzhľadom na to, že príspevok pri narodení dieťaťa nepodlieha koordinácii systémov sociálneho zabezpečenia EHS je vyššie riziko jeho duplicitného vyplácania. S cieľom znížiť uvedené riziko a predchádzať jeho zneužívaniu sa navrhuje  neposkytovať príspevok  pri narodení dieťaťa oprávnenej osobe, ktorej sa narodilo dieťa v cudzine, ak pred narodením dieťaťa  nebola  aspoň 12 po sebe nasledujúcich  kalendárnych mesiacov  zdravotne poistená v Slovenskej republike. 
Výška príplatku k príspevku pri narodení sa navrhuje v sume 11 000 Sk, čo spolu s príspevkom pri narodení  bude predstavovať sumu  15 460 Sk.

Odhad čerpania finančných prostriedkov na príplatok k príspevku pri narodení dieťaťa v rokoch 2007 až 2009 v Sk
						
Pri odhade čerpania finančných prostriedkov na príplatok k príspevku pri narodení dieťaťa sa vychádzalo z údaju Štatistického úradu Slovenskej republiky o počte prvonarodených detí na Slovensku za rok 2005, kedy sa narodilo 25 250 detí ako prvorodených.

* príplatok upravený o infláciu 2 % v roku 2007, 2 % v roku 2008 a 2,4  % v roku 2009

Výšku  príplatku k príspevku pri narodení dieťaťa môže vláda každoročne upraviť       k  1. septembru kalendárneho  roka. Pri úprave výšky príplatku k príspevku pri narodení dieťaťa v rokoch 2007 – 2009 sa zohľadnila miera inflácie prognózovaná Ministerstvom financií Slovenskej republiky.
V roku 2007 si čerpanie finančných prostriedkov na príplatok k príspevku pri narodení dieťaťa vyžiada  cca  288 mil. Sk,  v roku 2008  sa predpokladá čerpanie  na príplatok k príspevku v sume cca 294 mil. Sk  a v roku 2009 v sume cca 300 mil. Sk.
Finančné prostriedky potrebné na výplatu príplatku k príspevku pri narodení dieťaťa sú nárokované v rámci návrhu prioritných výdavkových titulov kapitoly Ministerstva práce, sociálnych vecí a rodiny Slovenskej republiky na roky 2007 – 2009.
Ministerstvo financií Slovenskej republiky zaujalo stanovisko k návrhu zákona listom  z 13. septembra 2006.
Návrh zákona nemá dopad na rozpočty obcí a na rozpočty vyšších územných   celkov.
	Návrh zákona nemá vplyv na zamestnanosť a na tvorbu pracovných miest.
	Návrh zákona je v súlade s Ústavou Slovenskej republiky a s právom Európskych spoločenstiev a Európskej únie.
	Vzhľadom na doložku zlučiteľnosti návrhu zákona s právom Európskych spoločenstiev a s právom Európskej únie nie je možné vypracovať tabuľku zhody ani aproximačnej prílohy.

Doložka zlučiteľnosti návrhu zákona s právom Európskych spoločenstiev
a s právom Európskej únie

1. Predkladateľ návrhu zákona: vláda Slovenskej republiky
2.  Názov návrhu zákona: Zákon, ktorým sa mení a dopĺňa zákon č. 235/1998 Z. z. o príspevku pri narodení dieťaťa, o príspevku rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá a ktorým sa menia ďalšie zákony v znení neskorších predpisov
3.	  Problematika návrhu zákona:
	a)  nie je upravená v práve Európskych spoločenstiev
	b)  nie je upravená v práve Európskej únie
c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
4.	Záväzky  Slovenskej  republiky  vo  vzťahu  k   Európskym  spoločenstvám a k Európskej únii: bezpredmetné.
5.	Stupeň   zlučiteľnosti   návrhu  zákona  s  právom  Európskych  spoločenstiev a             s právom Európskej únie: bezpredmetné.
6.	Gestor: bezpredmetné

B. Osobitná časť 

K bodu 1 
Ide o legislatívno-technickú úpravu, ktorá súvisí  so zavedením príplatku k príspevku pri narodení dieťaťa.
K bodu 2
	Návrhom  sa vymedzuje pojem a účel príplatku k príspevku pri narodení dieťaťa. Príplatok k príspevku sa navrhuje poskytovať  na dieťa, ktoré sa matke narodilo v poradí ako prvé a neposkytovať príplatok k príspevku  na mŕtvo narodené dieťa, resp. ak sa dieťa nedožilo 28 dní. 
K bodu 3
Ide o legislatívno-technickú úpravu, ktorá súvisí  so zavedením príplatku k príspevku pri narodení dieťaťa.
K bodu 4
	Návrhom sa vymedzuje okruh oprávnených osôb na uplatnenie nároku na príplatok k príspevku, a to matka, ktorá porodila prvé dieťa, alebo  v určených prípadoch otec dieťaťa. 
K bodu 5
	Navrhuje sa doplniť odkaz na osobitný predpis týkajúci sa trvalého pobytu.
K bodu 6
	Navrhuje sa, aby v prípade narodenia dieťaťa  v štáte, ktorý nie je členským štátom Európskej únie alebo zmluvnou stranou  Dohody o Európskom hospodárskom priestore, kde sa dlhodobo zdržuje oprávnená osoba, vznikol  jej nárok na príspevok vtedy, ak pred narodením dieťaťa bola  aspoň 12 po sebe nasledujúcich kalendárnych mesiacov zdravotne poistená v Slovenskej republike. Týmto návrhom sa  obmedzí najmä duplicitné poskytovanie  predmetného  príspevku v Slovenskej republike  a  obdobného príspevku v štáte dlhodobého pobytu.  Ak oprávnená osoba nebola aspoň 12 po sebe nasledujúcich  kalendárnych mesiacov pred narodením dieťaťa zdravotne poistená v Slovenskej republike, bude sa posudzovať, že centrum záujmov je v štáte jej dlhodobého pobytu a v tom prípade jej nevznikne nárok na príspevok.  
K bodu  7 
Ide o legislatívno-technickú úpravu, ktorá súvisí  s novelizačným bodom 4.
K bodu 8
	Za podmienky nároku na príplatok k príspevku sa navrhuje vznik  nároku na príspevok pri narodení dieťaťa a dožitie  28 dní dieťaťa, ktoré sa matke narodilo ako prvé. Rovnako ako u príspevku pri narodení sa navrhuje poskytnúť príplatok k príspevku na každé dieťa v prípade, ak sa  pri prvom pôrode súčasne narodí viac detí.
	Navrhuje sa poskytovať príplatok k príspevku tým maloletým matkám, ktorým súd priznal rodičovské práva a povinnosti. 
K bodu 9
	Ide o legislatívno-technickú úpravu, ktorá súvisí  so zavedením príplatku k príspevku pri narodení dieťaťa.
K bodu 10
	Výška príplatku k príspevku sa navrhuje v sume 11 000 Sk.
K bodom 11 a 12, 14 až 18
Ide o legislatívno-technickú úpravu, ktorá súvisí  so zavedením príplatku k príspevku pri narodení dieťaťa.
K bodu 13 
Navrhuje sa doplniť odkaz na osobitný predpis týkajúci sa trvalého pobytu.
K bodu 19
	Nadväzne na § 3a ods. 1 písm. b) návrhu  sa navrhuje vyplatiť príplatok k príspevku až po uplynutí  28 dní života  dieťaťa.
K bodom 20, 21, 23 až 27
Ide o legislatívno-technickú úpravu, ktorá súvisí  so zavedením príplatku k príspevku pri narodení dieťaťa.
K bodu 22
	Ustanovenie sa navrhuje vypustiť z dôvodu nadbytočnosti.
K bodu 28
	Navrhuje sa, aby sa nárok na príplatok k príspevku  uplatňoval len  v prípade detí, ktoré sa narodili matke ako prvé v poradí po 31. decembri 2006. 

K Čl. II
Účinnosť zákona sa navrhuje 1. januára 2007.